Krugersdorp: Alle verkrag-aanklagte gelosAltesame 14 verdagtes is reeds met die beweerde bendeverkragting verbind. (Foto: SAPD) ŉ Gebrek aan bewyse het beteken dat alle aanklagte teen die 13 mans en minderjarige beskuldigde wat van die opspraakwekkende Krugersdorp-verkragtings beskuldig is, laat vaar is. Maroela Media het vroeër berig die verkragting het op 28 Julie by West Village plaasgevind toe ŉ groep van 12 vroue (onder wie sangeresse, modelle, aanbieders en ŉ grimeerkunstenaar) en tien mans besig was met die verfilming van ŉ musiekvideo. Hulle is oorval deur ŉ groep gewapende mans wat in komberse geklee was. Sommige vroue is verkrag en die groep is beroof. Phindi Mjonondwane, woordvoerder van die Nasionale Vervolgingsgesag (NVG), sê klagte van verkragting, seksuele aanranding en roof met verswarende omstandighede teen die verdagtes is weens onvoldoende bewyse laat vaar. Die verdagtes is tydens ‘n multi-dissiplinêre optrede in hegtenis geneem. (Foto: Polisie) “Die vervolging ten opsigte van aanklagte van die oortreding van die Immigrasiewet sal egter in die Krugersdorp-landdroshof voortgaan,” sê Mjonondwane. Die verdagtes sal na verwagting Dinsdag weer in die hof verskyn. “Ná beraadslaging met die klaers in die saak en bewysstukke wat tans tot die NVG se beskikking is, het dit duidelik geword dat daar onvoldoende bewyse is om voort te gaan met die vervolging. Vervolgingsgeleide ondersoeke sal voortgaan om geregtigheid te laat geskied vir al die vroue wat deur hierdie gruwelike misdaad geraak is.” Volgens Kaylynn Palm, aksiesentrum-koördineerder by Action Society, is dit ŉ absolute skande dat dit drie maande geneem het om die DNS van die verdagtes te verwerk. “As die DNS-agterstand uit die weg geruim is, die Nasionale Register vir Seksoortreders op datum was en die DNS-monsters van veroordeelde oortreders voor Januarie vanjaar geneem is, kon hierdie saak byna afgehandel gewees het,” sê Palm. “Ons ganse polisiediens val uitmekaar en niemand is veilig nie.” Palm sê ŉ dringende oudit van polisiebeamptes se vaardighede en vermoëns moet gedoen word en ŉ doeltreffende bestuurstruktuur is nodig om te verseker dat geregtigheid vir slagoffers geskied. In ŉ verdere wending in die saak is ŉ voormalige polisiebeampte aangekeer nadat sommige slagoffers se gesteelde besittings glo in haar besit gevind is, sê Palm. Volgens haar is geen nuwe inligting oor die inhegtenisneming bekend nie.